text: Frederik den Ottende, af Guds Naade Konge til Danmark, de Venders og Goters, Hertug til Slesvig, Holsten, Stormarn, Ditmarsken, Lauenborg og Oldenborg.
  Vi ville herved have Dem som Vor Konseilspræsident bemyndiget til i Vort Navn at erklære den Mandagen den 2. Oktober d. A. til en ordentlig Samling sammentrædende Rigsdag for aabnet og til at foranledige det i saa Henseende videre fornødne.
  Skrevet paa Amalienborg, den 30. September 1911.
  Under Vor Kongelige Haand og Segl.
  Frederik R.
  (L. S.)
  Klaus Berntsen.
  Til
  Vor Konseilspræsident, Justitsminister Klaus Berntsen, R. af Dbg. og Dbmd.
  Efter Oplæsningen af det kongelige Reskript udbragte Folketingsmand A. Thomsen et "Kongen og Grundloven leve", der ledsagedes af et nifoldigt Hurra.
  Konseilspræsidenten erklærede derefter i Henhold til den ham givne Bemyndigelse i Kongens Navn nærværende ordentlige Rigsdagssamling for aabnet og opfordrede Tingene til paa sædvanlig Maade at konstituere sig under Aldersformændenes Ledelse.
  